
RAPORT DE SPECIALITATE

privind aprobarea documentației tehnico-economice revizuite, a indicatorilor tehnico-economici la faza PT şi a Devizului General la faza PT pentru obiectivul de investiții din cadrul proiectului „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe”, SMIS 126783, finanțat prin POR 2014-2020



Având în vedere Referatul de aprobare al proiectului de hotărâre nr. TMI2023-000680/23.05.2023 al Primarului Municipiului Timișoara și Proiectul de hotărâre privind aprobarea documentației tehnico-economice revizuite, a indicatorilor tehnico-economici la faza PT şi a Devizului General la faza PT pentru obiectivul de investiții din cadrul proiectului „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe”, SMIS 126783, finanțat prin POR 2014-2020, facem următoarele precizări:

Proiectul „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe“- Cod SMIS 126783, s-a depus pentru finanţare în cadrul POR 2014-2020, Axa prioritară 8 – Dezvoltarea infrastructurii sanitare si sociale, Prioritatea de investitii 8.1. Investitii in infrastructurile sanitare si sociale care contribuie la dezvoltarea la nivel national, regional si local, reducand inegalitatile in ceea ce priveste starea de sanatate si promovand incluziunea sociala prin imbunatatirea accesului la serviciile sociale, cultural si de recreere, precum si trecerea de la serviciile institutionale la serviciile prestate de comunitati, Operatiunea A - Ambulatorii, în baza căruia a fost semnat Contractul de finanţare nr. 4619/23.07.2019.

Documentația tehnico-economică și indicatorii tehnico-economici la faza DALI pentru obiectivul „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe“,  au fost aprobați de Consiliul Local prin Hotărârea nr. 482/19.10.2018. 

Cererea de finantare si cheltuielile aferente pentru obiectivul „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe“,  au fost aprobate de Consiliul Local prin Hotărârea nr. 277/21.05.2019. 

Între Municipiul Timişoara în calitate de Achizitor şi SC ALEX-DIA CONSTRUCT SRL în calitate de Executant, a fost încheiat şi este în derulare Contractul de execuţie lucrări (proiectare și execuție) nr. 252/29.10.2020, pentru obiectivul de investiţii din cadrul proiectului „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe“ - COD SMIS 126783, în valoare inițială  de 5.847.973,80 lei fără TVA, din care 36.700,00 lei fără TVA pentru servicii de proiectare și asistență tehnică din partea proiectantului și 5.811.273,80 lei fără TVA pentru execuție lucrări.

În baza contractului nr. 252/29.10.2020, s-a transmis executantului ordinul de începere pentru etapa de proiectare începând cu data 14.12.2020.  Alex-Dia Construct SRL, împreună cu subcontractantul pentru partea de proiectare, Atelierul Arhitext SRL, prin adresa nr. SC2020-029991/21.12.2020 au transmis o propunere de optimizare și detaliere a soluțiilor tehnice propuse prin proiectul de la faza D.A.L.I. pentru creșterea gradului de maturitate al proiectului la faza PT.  În acest sens au fost realizate/optimizate și detaliate soluțiile tehnice propuse la faza DALI elaborat în conformitate cu HG nr. 907/2016 și a avizelor de principiu obținute în baza Certificatului de Urbanism nr. 411 din 29.01.2018 și ulterior a Certificatului de Urbanism nr. 117 din 27.01.2020. Prin detalierea soluțiilor propuse în etapa precedentă, ca urmare a vizitelor pe teren/amplasamentul proiectului, necesitatea respectării normativelor în vigoare, consultării cu personalul de specialitate din cadrul Spitalului Clinic Municipal de Urgență Timișora - Clinica de ORL, dar  și obținerea avizelor la faza PT  și verificarea la cerințele de fundamentale de calitate, proiectul tehnic a adus unele modificări ale soluției tehnice prezentate, dar fără a afecta major  imaginea, funcționalitatea  și concepția soluțiilor prezentate inițial. 

În urma aprofundărilor din punct de vedere tehnic și a soluțiilor tehnice optimizate a rezultat o majorare a suprafaței construite de la 173,00mp propus la faza DALI  la 238,70 mp la faza PT, respectiv a suprafeței construite desfășurate de la 865,00 mp la 1030,10 mp. Odată cu predarea Proiectului Tehnic, Listelor de cantități cu prețurile unitare, Devizului general la faza de PT, a fost transmis către finanțator Memoriul tehnic al proiectantului privind justificarea valorii și optimizării soluției tehnice la faza PT aferente obiectivului de investiție publică „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe“.  

În urma finalizării etapei de elaborare a proiectului tehnic, valoarea totală a obiectului de invetiție a rămas aceeași de 10.592.285,49 lei cu TVA inclus și au fost suplimentate numai cheltuielile necesare executării lucrărilor cu 1.230.447,15 lei cu TVA inclus (respectiv 1.033.989,20 fără TVA) ca urmare a îmbunătățirilor și optimizării soluției tehnice raportate la normativele tehnice și condițiilor impuse de avizatori. Cheltuielile necesare executării lucrărilor (C+M din devizul general) rezultate în urma finalizării proiectului tehnic au fost suplimentate din economiile rezultate ca urmare a încheierii contractelor de prestări servicii pentru: dirigenția de șantier, auditul financiar, verificarea tehnică a proiectului și informare și publicitate pentru proiect, precum și din economia cu cheltuielile prevăzute la cap. 5.2.5. „Taxe pentru acorduri, avize conforme și autorizația de construire” estimate la faza de DALI. Deasemenea, în bugetul local au fost prevăzute cheltuieli necesare pentru realizarea lucrării instalației de fluide medicale ce o să deservească, atât ambulatoriul, cât și clinica ORL. 

Autorizația de construire a fost emisă în 15.12.2021 cu nr. 920 iar finalizarea verificării conformității proiectului tehnic a fost transmisă prin adresa ADR Vest nr. 1574/19.01.2022. Ordinul pentru execuția lucrărilor a fost emis începând cu data de  01.03.2022.

Având în vedere că prin contractul 252/29.10.2020 încheiat cu S.C. Alex-Dia Construct S.R.L. și actul adițional nr. 2 la acesta au fost contractate lucrări în valoare totală de 6.197.013,80 lei și ținând seama de stadiul fizic al lucrărilor, este necesar a se achiziționa lucrările care nu sunt contractate și sunt cuprinse în proiectul tehnic. Lucrările suplimentare nu majorează (modifică) valoarea contractului nr. 252/29.10.2020. Aceste lucrări nu au putut fi cuprinse în Actul adițional nr. 2 la Contract nr. 252/29.10.2020 întocmit pentru accesarea cheltuielilor diverse și neprevăzute, deoarece în urma transmiterii Opiniei de modificări contractuale emisă de ANAP cu nr. 15034/01.07.2022, pentru acestea se va organiza o nouă achiziție prin licitație deschisă, aceste lucrări suplimentare au fost cuprinse în proiectul tehnic, iar o parte dintre acestea nu au fost bugetate la data acceptării proiectului tehnic de către ADR Vest, respectiv instalația de fluide medicale, lucrări ce fac parte din obiectivul de investiții.
Ca urmare a solicitărilor EIP a fost transmis de către contractant devizul general actualizat, conform cu lista cu cantitățile de lucrări necontractate cu prețuri actualizate la luna martie 2023 – adresa SC2023-7270/21.03.2023. Astfel valoarea totală a devizului general a obiectivului de investiție a fost majorată cu 1.244.308,23 lei inclusiv TVA, de la 10.592.285,49 lei la 11.836.593,72 lei.  Iar valoarea estimată a lucrărilor de construcții-montaj a fost majorată cu 1.755.602,56 lei inclusiv TVA, de la 6.863.991,40 lei la 8.619.593,96 lei.

Pentru proiectul tehnic revizuit a fost emis Avizul CTE nr. 5/10.05.2023.

Având în vedere, cele mai sus prezentate, 


PROPUNEM:

· aprobarea documentaţiei tehnico-economice revizuită elaborată la faza PT,  pentru obiectivul de investiții „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe”.
· aprobarea  indicatorilor tehnico-economici ai obiectivului de investiții „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe” conform Anexei 1.
·  aprobarea devizului general al proiectului în valoare de 11.836.593,72lei  (inclusiv TVA) conform Anexei 2.
· aprobarea asigurării din bugetul local a sumelor suplimentare rezultate în urma revizuirii documentației tehnico-economice la faza PT.

Ținând cont de datele tehnice descrise de către compartimentul de resort, prin echipa de proiect, în prezentul raport, în baza art. 136 din OUG nr.57/2019 privind Codul administrativ, apreciem că privind aprobarea documentației tehnico-economice revizuite, a indicatorilor tehnico-economici la faza PT şi a Devizului General la faza PT pentru obiectivul de investiții din cadrul proiectului „Reabilitarea, extinderea şi dotarea infrastructurii ambulatoriului O.R.L. din cadrul Spitalului Clinic Municipal de Urgenţe”, SMIS 126783, finanțat prin POR 2014-2020 îndeplinește condițiile pentru a fi supus dezbaterii și aprobării plenului consiliului local. 

DIRECTIA INCUBATOR DE PROIECTE

                          Director executiv,                                                                             Sef Serviciu,
                          Adriana Deaconu                                                                           Daniela Ghinea

